# Ús dels pronoms personals forts

Els pronoms personals forts o tònics **tu**, **ell**, **ella,** **nosaltres**, **vosaltres**, **ells**, **elles**, a més dels pronoms de tractament **nos** (majestàtic), **vós**, **vosté**, **vostés**, s’utilitzen com a subjecte o com a complement verbal introduït per una preposició:

> **Ell** també voldria parlar amb **tu**.
>
> **Vosté** té tota la raó.
>
> **Ella** ha fet el pastís per a **nosaltres**.

Pel que fa a la primera persona del singular, s’usa **jo** en funció de subjecte i **mi** darrere de preposició, excepte quan la preposició regix dos pronoms coordinats, o darrere de certes preposicions (*malgrat*, *menys*, *excepte*, *ultra*...) que poden usar-se amb el pronom *jo*:

> **Jo** em desperte tots els dies a les set.
>
> Podeu fer-ho **sense mi**.
>
> Tots hi han estat d’acord **excepte jo**.

Quan els pronoms forts fan funció de complement directe o indirecte (ambdós amb la preposició *a*), van duplicats pel pronom feble corresponent:

> No **em** volen **a mi**, sinó que **et** preferixen a tu.
>
> També **li** ho has de dir **a ella**.

Amb un sentit reflexiu o recíproc, per a la tercera persona hi ha també la forma **si**, que pot alternar amb **ell**, **ella**, **ells**, **elles**:

> Treballa per a **si** mateix / Treballa per a **ell** mateix.
>
> Es barallen contínuament entre **si** / entre **ells**.

Els pronoms personals forts de primera i segona persona (**jo**, **tu**, **nosaltres**, **vosaltres**), així com els de tractament, designen necessàriament persones o éssers personificats. Pel que fa als de tercera persona (**ell**, **ella**, **ells**, **elles**), també tenen com a referent, de manera habitual, persones. Per això, quan el referent és un ésser inanimat, és preferible l’ús d’altres recursos, o bé la supressió del pronom, en compte d’utilitzar un pronom personal fort:

> M’han parlat d’un nou sistema automàtic, però no **hi** confie. *(I no:* \* ... no confie en **ell***)*.
>
> Ja hem parlat d’este tema, i no vull tornar a parlar-**ne**. *(I no:* \* ... no vull a tornar a parlar d’**ell***).*
>
> Vam entrar en una sala molt espaiosa. **Allí** (o: **En esta sala**) hi havia nombroses obres d’aquell autor. *(I no:* \* En **ella**...*)*
>
> Cal presentar una sol·licitud, **a la qual** s’adjuntaran els documents requerits. *(I no:* \* Cal presentar una sol·licitud, i a **ella** s’adjuntaran ...*).*
>
> Els cotxes que hi ha en l’exposició són cada un de constructors diferents. *(I no:* \* ... són cada un d’**ells**...*).*
>
> En total, s’han presentat quatre projectes, dos **dels quals** fora de termini. *(Preferible a:* \* ... dos d’**ells** ...*).*

No obstant això, els pronoms forts de tercera persona referits a coses es consideren admissibles en els casos següents:

*a)* Precedits de preposició, quan funcionen com a reflexius o recíprocs:

> Este programa es destruïx per **ell** mateix. *(També és possible:* ... per **si** mateix*.)*
>
> Els nombres 3 i 4 són primers entre **ells**. *(També és possible:* ... entre **si***.)*

*b)* Quan van acompanyats de *mateix*, o bé de *sol* o *a soles*:

> Han fet un sistema de intel·ligència artificial que aprén a jugar als escacs **ell** sol. *(També seria possible:* ... que aprén a jugar als escacs sol*.)*
>
> El cotxe automàtic funciona per **ell** mateix. *(També és possible:* ... per **si** mateix*.)*